钦定古今图书集成/明伦汇编/人事典/第093卷 > 《文王葬枯骨赋》唐·白行简
## 钦定古今图书集成/明伦汇编/人事典/第093卷 > 《文王葬枯骨赋》唐·白行简

“骨虽无知，葬以表德。”展厚礼于九原，示深仁于万国。
惠加于鬼，则游岱之魂有依；义感于人，故归周之心
不忒。原夫灵台肇建，璧池是穿，宛彼枯骨，委兹穷泉。
既靡睹其铭志，曾莫知夫岁年。西伯乃色变惨尔，涕
流泫然。爰命从者，将收瘗焉。俾夫恻隐之心，因形骸
而下至于地；升闻之德，随精魄而上动于天。徒观其
“年代超忽，英灵沦没，土变丰肌，苔封朽骨。”于是惠霑
生死，泽及荣枯，遣奠有加于𬞟藻，备物无阙于刍涂。
幽壤始开，见佳城于白日；灵丘是启，旋卜宅于青乌。
既而迁彼古埏，葬之中野，推诚于重泉之内，昭德于
普天之下。念此穷尘之骨，尚或墐之，欲使行路之人，
不得见也。且夫圣人哀死，君子表微，用之于国而上
下忻戴，书之于史而载籍光辉。诸侯感而思服，百姓
从而知归。以之理人而人自化，以之奉天而天不违。
故能掩骼教行，送终义立。泽靡不浸，仁无不及。恩加
师旅，而同德数千；庆延子孙，而卜代三十。且封比干
之墓，惟德是钦；护信陵之冢，其仁未深。曷！若我罔辨
名氏，莫知古今，招亡散之魂，复于棺椁；收无主之骨，
敛以衣衾。盖所以感鬼神而动天地，岂止夫“三分天
下，而二者归心。”